1'Alaj 'uri chi nim ni u 'ij i u C'ojol i Dios chiquiwach i ángel, rumal-i 'o u chac caka coj retalil che i sak laj tzij chi ka tom che i Jesucrísto, queje ile n-cako'taj ta can i 'utz laj be. 2O'onom lok, i ángel xqui bij u tzij i Dios chique i winak; xa 'alijinic chi sak laj tzij. Ni'pa i xqui kelo, ni'pa i n-xqui coj taj, xqui toj i qui mac pacha ca majawic. 3Bay, i tzij chi ka tom yoj, nim ni u 'ij chuwach i tzij chi xqui ta ique; lic are i tzij re i kelbal chi sak. Rumal 'uri, nim ni tojbal mac ca pe pakawi yoj we n-caka 'an ta cas che. Are nabe xelsax u bixquil i kelbal chi sak-le, lic are i Kajwal xbinic. Xo'on panok, ni'pa i qui tom wach i xu bij ire, xquilo chi sak laj tzij i xu bij; te'uri ique xqui c'ut chake. 4N-xui ta ique xqui c'ut chake chi lic katzij i tzij-le, xak i Dios mísmo u c'utum ile chake ru' nimak tak milágro, ru' nimak tak séña, xak nimak tak 'anic, c'utbal-re u cho'ab; xak xu ya i u Tewal chake, tobal-ke chu 'onquil wach tak craj i Dios chake. 5I Dios nu yom ta piqui'ab i ángel we que rajawin puwi i jyub ta'aj chi cakil na co'on panok, are ile are i jyub ta'aj chi quin tijin chu bixquil-i. 6Ne te are ique; xe'elok pacha xu bij i achi ujer chi tz'ibtal canok: Kajwal, ¿Wach nawi ka 'ij yoj oj winak, chi nic are wi oj 'o pa c'ux? ¿Wach nawi ka 'ij yoj chi to' oj winak, chi lic ca tij a 'ij che i ka chajixic? 7I qui 'ij i winak laj xak jun ru' qui 'ij i ángel, xui-ri xa 'atal 'ij chi i ka 'ij yoj n-nim taj chuwach i que ique. A yom chique i winak chi 'o na qui 'ij lic nim, xak a yom chique chi que 'ataw na tzij puwi ronojel i a 'anom. 8Ronojel wach i 'olic, a yom piqui'ab. (Queje ile tz'ibtal canok.) Chi caka ta wi chi ronojel ni'pa 'olic, i Dios u yom piqui'ab i winak; n-ta xak 'antalic we n-ca ya' ta piqui'ab. Katzij, maja na ca 'iltajic chi caka 'at tzij puwi ronojel wach i 'olic, 9xui-ri coj tijin chi rilic i Jesus. Are ire chi i Dios xu 'an achi che, péro xa 'atal 'ij; xa 'atal 'ij xkaj jubi' u 'ij chiquiwach i ángel. I Dios, rumal u c'axnabal u c'ux chake, xu ya'o chi i Jesus ca camsax piqui q'uexel conojel i winak. Wo'or cocsax i nim laj u 'ij u chomal rumal i uyej xu tij kumal yoj. 10Ronojel wach i 'olic, are i Dios 'anawnak, man queje ile xraj ire, xak cu rik u chac che. Xak craj i Dios chi je ni'pa i rac'al 'is 'o que ique chila chicaj ru' ire. Rumal-i xo'on che i Jesucrísto chi xu tij ni uyej waral chuwach i jyub ta'aj, tz'akatsabal re u patan chi u ch'obom i Dios. Queje ile xe'elok chi Tolke lic tz'akatnak u chac. 11Ire chi ca 'elsaw i ka mac chikij, xak yoj chi coj resaj chupam i ka mac, konojel 'is oj rac'al i Dios junam ru' ire. Rumal-i, i u C'ojol i Dios n-ca q'uix ta chu bixquil chi oj katz ka cha' kib ru' ire. 12Keta'am ile, man queje iri u bim: Cat in lap na chique i watz in cha', xak quin bixaj a 'ij chiquiwach ni'pa i qui molom quib, quin cojbej-re a 'ij. (Queje ile xu bij.) 13Xo'on panok, xu bij tan chic: Yin, quin cuba ni in c'ux che i Dios, cu tobej na we. Xak xu bij: Chi in 'o wi cu' i wac'al chi i Dios u yom chwe. (Queje ile tz'ibtalic.) 14I rac'al chi cu bij-i, je winak, 'o qui ch'acul; xak i Jesucrísto are xc'un chi chuwach i jyub ta'aj, xak 'o u ch'acul pacha que i winak. Queje ile xc'unic cu yabej rib che i camic, kajsabal re u cho'ab i jun chi rajaw i camic. Are i jun-le are itzel. 15Queje xu 'an i Jesucrísto ile, 'elsabal-que chi sak ni'pa i je chaptal rumal i qui xibriquil; man ique, chi calaxic lok, lic xqui xij quib che i camic. 16Katzij, i Jesucrísto n-are ti aj tolque i ángel, ire aj tolque i winak; ire xc'unic, que u tobej i je u muk u xiquin i mam Abraham. 17Rumal-i, 'o u chac xyiji chi winak pacha yoj, chi oj katz ka cha' kib ru'. Queje ile ca majawic chi xu 'ano, man are xu rik i 'ij chi coc che u patan chi 'atz laj aj cojol ka tzij chuwach i Dios, lic cril na to'bal ka wach, lic ca bison na rumal wach tak i rajwaxic chake. I camic chi xu jach wi rib, are i tojbal re i ka mac yoj chuwach i Dios. 18Wo'or que u to pachin i je 'o pa tak 'ilbal-re we n-que tzak ti ique chupam i qui mac, man xak ire xu tij uyej, xu tij i c'ax, 'ilbal-re we n-ca tzak ta chupam jun mac.
HEBREOS 2